Andijonda xonadonlarning birida gaz portlashi oqibatida bir ayol va 2 nafar voyaga yetmagan shaxs jabrlangan

Andijon shahridagi ko‘p qavatli uy xonadonlarining birida gaz portlashi sodir bo‘lgani haqida xabar berilgandi. Bosh prokuratura matbuot xizmatining xabar berishicha, hodisa natijasida 3 kishi jabrlangan.

Ma’lum qilinishicha, 2021-yil 12-mart kuni soat 17:22 larda Andijon shahar, “1-son” MFY, 2-kichik daha, Furqat ko‘chasi, 24-uy, 9-xonadonda gaz va havo aralashmasi chaqnashi natijasida yong‘in kelib chiqqan.
Oqibatda xonadonda bo‘lgan ayol va voyaga yetmagan qiz tana kuyishi hamda qo‘shni xonadonda yashovchi voyaga yetmagan bola chaqnash to‘lqinidan yiqilib, ko‘krak qismidan tan jarohati olgan va shifoxonaga yotqizilgan. Jabrlanganlarning olgan tan jarohatlari og‘irlik darajasini aniqlash yuzasidan sud-tibbiy ekspertizasi tayinlangan.Mutaxassislar tomonidan chaqnash sabablari, shuningdek keltirilgan zararlarni aniqlash choralari ko‘rilmoqda.
Holat yuzasidan Andijon shahar prokuraturasi tomonidan o‘tkazilayotgan tergovga qadar tekshiruv harakatlari viloyat prokuraturasi tomonidan nazoratga olingan.
Bundan avval Buxoro shahridagi qurilishi yakunlanmagan ko‘p qavatli uyda portlash sodir bo‘lgani haqida xabar berilgandi.